
RAPORT DE SPECIALITATE

privind modificarea Regulamentului de Organizare și Funcționare a

Comisiei de Repartizare a Locuințelor aprobat prin H.C.L.M.T. nr.127/20.03.2018

Având în vedere Expunera de motive a Primarului Municipiului Timișoara și proiectul de hotărâre privind aprobarea modificării Regulamentului de Organizare și Funcționare a Comisiei de Repartizare a Locuințelor aprobat prin H.C.L.M.T. nr.127/20.03.2018, facem urătoarele precizări:
Prin HCLMT nr.127/20.03.2018 a fost aprobat Regulamentul de Organizare și Funcționare a Comisiei de Repartizare a Locuințelor, cu următoarele amendamente propuse de consilierii locali: 

La art.11

”Accesul mass media la ședințele comisiei este permis, în baza unei cereri depuse cu cel puțin 24 de ore înainte de ședință, la secretariatul comisiei.”
La art.12
”Primarul va desemna un reprezentant al societății civile fără drept de vot care are dreptul să participe la ședințele Comisiei și să formuleze întrebări și obiecțiuni verbale, ce se vor consemna, în scris, în procesul verbal al ședinței.”
La art.13

”Ședințele Comisiei de repartizare a locuințelor au caracter public și se vor transmite în direct și ulterior sub formă de arhivă, în format audio-video.”
Această hotărâre nu a fost avizată pentru legalitate datorită faptului că prevederea cuprinsă în art.13, era susceptibilă a aduce atingere drepturilor persoanelor și de a contraveni prevederilor legale referitoare la prelucrarea datelor cu caracter personal așa cum sunt acestea reglementate prin Legea nr.677/2001 – pentru protecția persoanelor cu privire la prelucrarea datelor cu caracter personal și libera circulație a acestor date.

De asemenea, Instituția Prefectului – Județul Timiș a sesizat Autoritatea Națională de Supraveghere a Prelucrării datelor cu Caracter Personal referitor la prevederea curpinsă în art.13.
La data de 24.05.2016, cu punere în aplicare din data de 25.05.2018, a intrat în vigoare Regulamentul (UE) nr.679/2016 al Parlamentului European și al Consiliului din 27.04.2016, privind protecția persoanelor fizice în ceea ce privește prelucrarea datelor cu character personal și privind libera circulație a acestor date. În cadrul ședințelor Comisiei de repartizare a locuințelor, se analizează și aprobă solicitările persoanelor fizice cu privire la repartizarea locuințelor disponibilizate, garaje, boxe, magazii, anexe gospodărești, modificări ale contractelor de închiriere în urma modificărilor situațiilor familial ale chiriașilor sau schimburi de locuințe. Pentru analizarea fiecărei situații în parte, membrilor comisiei le sunt prezentate date cu privire la situația familială, socială, medicală, venituri ale membrilor familiei solicitanților etc. 

Potrivit art.(75) din Regulamentul (UE) nr.679/2016 ”Riscul pentru drepturile şi libertăţile persoanelor fizice, prezentând grade diferite de probabilitate de materializare şi de gravitate, poate fi rezultatul unei prelucrări a datelor cu caracter personal care ar putea genera prejudicii de natură fizică, materială sau morală, în special în cazurile în care: prelucrarea poate conduce la discriminare, furt sau fraudă a identităţii, pierdere financiară, compromiterea reputaţiei, pierderea confidenţialităţii datelor cu caracter personal protejate prin secret profesional, inversarea neautorizată a pseudonimizării sau la orice alt dezavantaj semnificativ de natură economică sau socială; persoanele vizate ar putea fi private de drepturile şi libertăţile lor sau împiedicate să-şi exercite controlul asupra datelor lor cu caracter personal; datele cu caracter personal prelucrate sunt date care dezvăluie originea rasială sau etnică, opiniile politice, religia sau convingerile filozofice, apartenenţa sindicală; sunt prelucrate date genetice, date privind sănătatea sau date privind viaţa sexuală sau privind condamnările penale şi infracţiunile sau măsurile de securitate conexe; sunt evaluate aspecte de natură personală, în special analizarea sau previzionarea unor aspecte privind randamentul la locul de muncă, situaţia economică, starea de sănătate, preferinţele sau interesele personale, fiabilitatea sau comportamentul, locaţia sau deplasările, în scopul de a se crea sau de a se utiliza profiluri personale; sunt prelucrate date cu caracter personal ale unor persoane vulnerabile, în special ale unor copii; sau prelucrarea implică un volum mare de date cu caracter personal şi afectează un număr larg de persoane vizate.”
Potrivit Capitolului.1, art.4 din Regulamentul (UE) nr.679/2016:

În sensul prezentului regulament:

1. "date cu caracter personal" înseamnă orice informaţii privind o persoană fizică identificată sau identificabilă ("persoana vizată"); o persoană fizică identificabilă este o persoană care poate fi identificată, direct sau indirect, în special prin referire la un element de identificare, cum ar fi un nume, un număr de identificare, date de localizare, un identificator online, sau la unul sau mai multe elemente specifice, proprii identităţii sale fizice, fiziologice, genetice, psihice, economice, culturale sau sociale;
2. "prelucrare" înseamnă orice operaţiune sau set de operaţiuni efectuate asupra datelor cu caracter personal sau asupra seturilor de date cu caracter personal, cu sau fără utilizarea de mijloace automatizate, cum ar fi colectarea, înregistrarea, organizarea, structurarea, stocarea, adaptarea sau modificarea, extragerea, consultarea, utilizarea, divulgarea prin transmitere, diseminarea sau punerea la dispoziţie în orice alt mod, alinierea sau combinarea, restricţionarea, ştergerea sau distrugerea;
3. "restricţionarea prelucrării" înseamnă marcarea datelor cu caracter personal stocate cu scopul de a limita prelucrarea viitoare a acestora;
4. "creare de profiluri" înseamnă orice formă de prelucrare automată a datelor cu caracter personal care constă în utilizarea datelor cu caracter personal pentru a evalua anumite aspecte personale referitoare la o persoană fizică, în special pentru a analiza sau prevedea aspecte privind performanţa la locul de muncă, situaţia economică, sănătatea, preferinţele personale, interesele, fiabilitatea, comportamentul, locul în care se află persoana fizică respectivă sau deplasările acesteia;
Potrivit Capitolului.1, art.5 din Regulamentul (UE) nr.679/2016:

Principii legate de prelucrarea datelor cu caracter personal

(1) Datele cu caracter personal sunt:

(a) prelucrate în mod legal, echitabil şi transparent faţă de persoana vizată ("legalitate, echitate şi transparenţă");
(b) colectate în scopuri determinate, explicite şi legitime şi nu sunt prelucrate ulterior într-un mod incompatibil cu aceste scopuri; prelucrarea ulterioară în scopuri de arhivare în interes public, în scopuri de cercetare ştiinţifică sau istorică ori în scopuri statistice nu este considerată incompatibilă cu scopurile iniţiale, în conformitate cu articolul 89 alineatul (1) ("limitări legate de scop");
Amendamentele votate, respectiv caracterul public ale ședințelor, accesul mass-mediei și a altor persoane, arhivarea în format audio-video a ședințelor Comsiei de repartizare a locuințelor, în contextul legislației actuale, aduc atingere drepturilor persoanelor și contravin prevederilor legale referitoare la prelucrarea datelor cu caracter personal.
Apreciem că proiectul de hotărâre privind aprobarea modificării Regulamentului de organizare și funcționare a Comisiei de repartizare a locuințelor, îndeplinește condițiile pentru a fi supus dezbaterii și aprobării plenului consiliului local.

